《白水山佛迹岩行速不果到次东坡韵》
宋代·李纲

罗山与浮山，对峙蹲两股。有如垂天鹏，决起初振羽。

兹山乃东麓，秀若芙蓉吐。谽谺岩洞开，地裂娲不补。

何人履石上，修趾映玄乳。当时巨灵氏，擘华不用斧。

蹈躟意未已，遗拇到南土。连山乃浮来，海若助掀舞。

强称金仙人，谁见来接武。坳洼踰镌鎞，缕脉分踵拇。

何尝藉青莲，长此濯白雨。颇疑秦汉间，方士恣飘鼓。

凿成巨人迹，聊示神仙府。祖龙茂林翁，雄毅犹猛虎。

一为异端惑，种种受欺侮。我为江海行，风雨齐万弩。

馀生屡涉险，何异孤注赌。已从罗浮游，胜境敢多取。

天公本无私，尤物随意主。阔视天壤中，沧洲乃吾圃。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。